## Odluka Ustavnog suda Republike Hrvatske broj:U-IIIA-2591/2004 od 19. travnja 2005.

### NN 59/2005 (9.5.2005.), Odluka Ustavnog suda Republike Hrvatske broj:U-IIIA-2591/2004 od 19. travnja 2005.

# USTAVNI SUD REPUBLIKE HRVATSKE

**1152**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Smiljko Sokol, Vice
Vukojević i Milan Vuković, odlučujući
o ustavnoj tužbi V. D. iz Z., P. 1, zastupane po opunomoćenici S. V.,
odvjetnici u Z., na sjednici održanoj 19. travnja 2005. godine, donio je

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: P-8165/99 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositeljici ustavne tužbe, V. D. iz Z.,
P. 1, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 6.500,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositeljica ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnijela je 12. srpnja 2004. ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Dana 10. lipnja 1999. podnositeljica je
Općinskom sudu u Zagrebu podnijela tužbu protiv bivšeg supruga M. D. radi
isplate polovice protuvrijednosti stana u Z., koji je tuženik otkupio uz
suglasnost podnositeljice, te je stavila prijedlog za određivanje privremene
mjere zabranom otuđenja nekretnine.

Dopisom suda od 14. lipnja 1999. pozvana je podnositeljica
dostaviti zemljišnoknjižni izvadak za predmetnu nekretninu. Podneskom od 30.
srpnja 1999. podnositeljica je ispravila prijedlog za određivanje privremene
mjere, sukladno činjenici da je nekretnina izvanknjižno
vlasništvo.

Ročišta su održana 16. studenoga 1999. te 13.
travnja 2000., na kojem su saslušane obje parnične stranke.

Podneskom od 15. svibnja 2000. podnositeljica je
predložila očevid radi utvrđenja uvjeta stanovanja podnositeljice. Dopisom od
13. rujna 2000. podnositeljica je pozvana uplatiti predujam za troškove
očevida. Podneskom od 5. listopada 2000. podnositeljica je dostavila dokaz o
uplaćenom predujmu.

Podneskom od 21. svibnja 2001. podnositeljica
požuruje zakazivanje očevida.

Očevid zakazan za 7. studenoga 2001. nije održan
zbog spriječenosti opunomoćenika tuženika, kao niti 14. prosinca 2001. jer je
odgođen iz istih razloga.

Rješenjem od 17. prosinca 2001. sud određuje
očevid za 15. siječnja 2002., koji je tog dana i proveden.

Podneskom od 7. veljače 2002. podnositeljica
specificira tužbeni zahtjev.

Ročište je održano 22. studenoga 2002. te je
određeno saslušanje predloženih svjedoka. Slijede podnesci stranaka o adresama
svjedoka.

Podneskom od 8. ožujka 2004. podnositeljica moli
zakazivanje ročišta.

Ročište je održano 9. rujna 2004. i 18. travnja
2005. godine, na kojemu je sljedeće zakazano za 16. rujna 2005. godine.

PRAVO VAŽNO ZA USTAVNOSUDSKI POSTUPAK

3.  Za
utvrđenje povrede prava na suđenje u razumnom roku mjerodavne su odredbe članka
29. stavka 1. Ustava te odredbe članka 63. Ustavnog zakona.

Ustavna tužba je osnovana.

UTVRĐENJA VAŽNA ZA ODLUKU

4. Svoju odluku Ustavni sud temelji na sljedećim
utvrđenjima:

4.1. DULJINA SUDSKOG POSTUPKA

Tužba je Općinskom sudu u Zagrebu podnijeta 10.
lipnja 1999. godine.

Ustavna tužba podnijeta je 12. srpnja 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao pet (5) godina, jedan
(1) mjesec i dva (2) dana. S obzirom na ročište zakazano za 18. travnja 2005.,
sveukupno postupak za sada u prvom stupnju traje pet (5) godina, (10) deset
mjeseci i (4) četiri dana.

4.2. POSTUPANJE NADLEŽNOG SUDA

Postupak se do podnošenja ustavne tužbe vodio
pred Općinskim sudom u Zagrebu. Sud je bio neaktivan u razdoblju od 5.
listopada 2000. do 15. siječnja 2002. (jedna godina, tri mjeseca i dest dana) te od 22. studenoga 2002. do 9. rujna 2004.
(jedna godina, devet mjeseci i sedamnaest dana), zatim sve do podnošenja
ustavne tužbe (deset mjeseci i tri dana), odnosno do ročišta zakazanog za 18.
travnja 2005. (jedna godina, sedam mjeseci i devet dana).

4.3. PONAŠANJE PODNOSITELJICE USTAVNE
TUŽBE(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u
parničnom postupku, nije pridonijela duljini postupka.

4.4. SLOŽENOST SUDSKOG PREDMETA

Ustavni sud utvrđuje da je predmet relativno
složen zbog dokazivanja navoda stranaka očevidom i saslušanjem svjedoka.

OCJENA USTAVNOG SUDA

5. Ustavni sud utvrđuje da se predmet do
podnošenja ustavne tužbe vodio u trajanju duljem od pet godina te da je sud bio
neaktivan u tri dulja razdoblja. Imajući u vidu ukupno trajanje postupka te
neučinkovito postupanje suda, što potvrđuje činjenica da se postupak još uvijek
vodi pred sudom prvog stupnja, Ustavni sud utvrđuje da je povrijeđeno pravo
podnositeljice na suđenje u razumnom roku, zajamčeno člankom 29. stavkom 1.
Ustava.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta, posebno važnost sudske odluke za
podnositelja ustavne tužbe, uz istodobno uvažavanje ukupnih gospodarskih i
socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
u roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-2591/2004

Zagreb, 19. travnja 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Odluka, NN 59/2005-1152